
1
PROFESSORPOLITIKERNES REGIME

Ved inngangen til det moderne Norge står to skikkelser: Frederik Stang og Anton Martin Schweigaard, og bak disse en tredje: grev Wedel. Mer enn noen annen symboliserte grev Wedel 1814-generasjonens begeistring for et liv i det offentlige – den søkte lykken i det offentlige. Norge er et land nesten uten adel, skrev grev Wedel i 1809, og det lille vi har, «maa enten finde sig i at blive Mennesker ligesom deres Medborgere eller flytte til andre Steder som mere passe for deres opphøiede Natur».1 Wedel ville bedrive skapende politikk for «den vaagnende Almenaand» og gikk i bresjen for de nye institusjoner i årene forut for 1814. «Selskabet for Norges Vel» (1809), den første landsomfattende organisasjon i Norge, var et privat selskap for det offentliges utbredelse. «Selskabets Øiemed» var «at virke, saameget det formaaer, til Norges Vel i literær og økonomisk Henseende». For Wedel var det også et instrument for å «forberede Gemytterne for den nye Tingenes Orden, som han vilde indføre i sit Fædreland»2 – nye nasjonale institusjoner, et eget universitet og en egen folkeforsamling. Det kgl. Frederiks Universitet ble besluttet opprettet i 1811 som et fullstendig universitet med alle de «Sprog og Videnskaber som sædvanligen henhøre til Universitetsstudier». Allerede før opprettelsen av Selskabet for Norges Vel hadde Wedel tatt opp igjen det gamle krav om et norsk universitet. Resultatet ble en priskonkurranse – «Bør Norge have et Universitet i sit eget Skjød?» – med grev Wedel og Peder Anker, Wedels svigerfar, som hovedsponsorer. Opprinnelig hadde Wedel tenkt seg noe i retning av en polyteknisk folkehøyskole, men det var kravet om et fullverdig universitet som vant frem, utformet av Nicolai Wergeland i hans vinnerskrift til priskonkurransen som ble avholdt i regi av Selskabet for Norges Vel. Wedel stilte seg bak og foran dette forslaget, og overtalte Frederik VI til hans beslutning.3

Grev Wedel ville skape et «Frihedens Tempel i Norden» – en fri forfatning som var basert på «Repræsentation efter Lighedens Grundsætninger», og fremskyndet «det lykkelige Øieblik da man kan tale som Mand i Stedet for at hviske i Krogene».4 Men Norge var etter hans syn ikke modent for en fri forfatning i selvstendighet. Wedels prosjekt berodde på et stykke egenartet historisk dialektikk: Den frie forfatning skulle sikres ved union med en nasjon som i det politiske var mindre fremskreden enn den norske. – I 1814 gikk det ikke Wedels vei. Hans plan hadde vært norsk selvstyre, befridd fra den danske forening, men fremmet ved svensk mellomkomst: en union med Sverige i frivillighet, og ikke ved beseiring.5 I tilbakeblikk kan vi likevel se at unionen med Sverige i mye fikk den virkning Wedel hadde drømt om.6

Nå ble Wedel likevel kallet til den nye nasjons første regjering, og han ble i den vanskelige post som finansminister regjeringens ledende mann i den økonomisk besværlige tid etter 1814. Men konflikter med Carl Johan førte ham ut av regjeringen i 1822. – Wedels viktigste maktposisjon ble Universitetet, som han ble satt til å lede som «prokansler» fra 1828. Han samlet om seg en krets unge menn og ga dem de akademiske posisjoner de søkte. De siste fire år av sitt liv, fra 1836 til 1840, var han også kongens stattholder i Norge.

Wedel forente den sterke ledelse med sansen for offentlig ansvar. Som statsmann var grev Wedel en av de store, skrev Jens Arup Seip: «Han hadde en egenskap som ikke ofte finnes, mot til å ta det store ansvar: mot til å ta et lands skjebne i sin hånd.» «Vi møter ikke mange statsmenn av samme støpning i norsk historie,» la Seip til, det er «naturligvis Anton Martin Schweigaard» – «Frederik Stang kan visst ikke nevnes her».7 Jeg vil si: Schweigaard jo visst, men Stang ikke minst.

Schweigaard og Stang hørte begge på 1830-tallet til kretsen av unge, ambisiøse menn som fylket seg om grev Wedel – denne «Intelligenskrets» som på 1840-tallet også ble en regjeringskrets.8 De representerte, som det har vært sagt, et ungdomsopprør som lyktes. Kretsens menn representerte til sammen et vidt felt av samfunnslivet, inklusiv historie (P.A. Munch), estetikk (J.S. Welhaven) og juss i forening med sosialøkonomi, fremfor alt det siste, og det i Stang og Schweigaards kombinasjon. Schweigaard og Stang tok den politiske føringen kort tid etter Wedels bortgang. Schweigaard kom til Stortinget i 1842 og etablerte seg raskt som den dominerende skikkelse. Tre år senere gikk Stang inn i regjeringen og ble dens ledende kraft. Stang og Schweigaard hadde allerede forut for maktens erobring utformet det program for modernisering og nasjonsbygging som de kom til å realisere ut fra maktens posisjoner. Ut fra den dobbelte maktposisjon – kontroll over Stortinget og regjeringen – ble Schweigaard og Stang de store nasjonale strateger som sto i spissen for det moderne gjennombrudd i de neste tiår.

Stang og Schweigaard. – Frederik Stang (f. 1808) tok juridisk embetseksamen i 1828 og begynte sitt virke i det offentlige innen den juridiske institusjon. I 1829, 21 år gammel og ennå ikke «myndig» (myndighetsalderen var den gang 25), ble han konstituert som foreleser («Docent») i lovkyndighet ved Universitetet; fra 1831 til 1835 var han universitetslektor. Gjennom Stang fikk norsk rettsvitenskap i disse årene en grunnleggende utforming. Hans innføringer i rettsteori gikk i de følgende tiår i referats form fra student til student, fra lærer til lærer. Hans statsrettslige forelesninger, utgitt i bokform i 1833, satte 1814 på begrep som en demokratisk-liberal revolusjon. Stangs statsrett ble stående som autoritativ grunnlovsfortolkning helt til embetsmannsstatens siste år, da den ble avløst av Aschehougs forfatningslære.9 – Samme år som Stang forlot Universitetet, sendte han ut en avhandling om politisk lederskap.10 Her utviklet Stang særtrekk ved det politiske lederskap i forhold til en byråkratisk, rutinepreget embetsledelse. Et nytt statsdynamisk moment var kommet til i hans tenkning. Stang formulerte derved en kritikk av det etablerte embetsmannsvelde og la samtidig en plattform for et dynamisk reformprosjekt i statlig regi.

Stilt sammen ga Stangs to studier en politisk-rettslig ideologi – en demokratisk elitisme – som uttrykte et dobbeltsyn på staten: den liberale forestilling om en bundet og begrenset rettsstat (1833), den postliberale forestilling om en aktivt intervenerende styringsstat (1835). Det var med denne bemerkelsesverdig moderne statsideologi Frederik Stang i 1845, etter en periode som høyesterettsadvokat og regjeringsadvokat, gikk inn i regjeringen og raskt etablerte seg som leder for «det annet sentrum», den moderniseringspolitiske fløy som opponerte mot det konservative establishment rundt stattholder Løvenskiold og hans krets. Stang søkte å innfri sitt program om en «kraftig Statsstyrelse». Landets næringsliv skulle moderniseres, kapitaliseres, gjennom storstilte tiltak – gjerne i statlig regi.

Stang ville skape – og skapte – en sterk regjering i Christiania med avstand til så vel Kongen i Stockholm som bondeopposisjonen i Stortinget. Stangs liv på det politiske toppplan falt i to faser: den første fra 1845 til 1856, da han var sjef for det nyopprettede Indredepartement, den andre fra 1859 til 1880, først på Stortinget (1859–60) og fra 1861 i regjeringen (som statsminister fra 1873, da statsministerposten ble hentet hjem til Christiania). Imellom de to faser ligger Stangs sammenbrudd i 1855 (han ble formelt sittende til året etter). «Løfte-Stangen» knakk sammen. Stang – om hvem det ble sagt at han var venneløs – var elsket som knapt noen annen i Norge på den tiden. Nå visste de at den suverene leder hadde problemer med nervene – «Hjerne-Affection» var diagnosen fra hans svenske lege.11 Stang ble sykmeldt, dro sørover på Kontinentet. Han søkte pleie, litt alpeluft og tid til ettertanke. Da han vendte tilbake, reetablerte han seg som den ledende skikkelse i det politiske system, som også kom til å bære hans navn – «det Stangske System». Karakteristikken ble gitt av venstreopposisjonen i den politiske strid i embetsmannsstatens siste fase, men den kan løftes ut av denne kontekst og festes til embetsmannsstaten som moderniseringsregime fra 1840-tallet.

I spissen for dette regime sto også Anton Martin Schweigaard, Stangs jevnaldrende, som overtok Stangs stilling, da denne forlot Universitetet i 1835. I 1842 ble Schweigaard valgt inn på Stortinget, tre år senere var han tilbudt den statsrådspost som ble Stangs. Schweigaard takket nei – han anså sin plass som å være på Stortinget, hvor han ble sittende i nesten tre årtier frem til sin død i 1870. Schweigaard og Stang delte det politiske system mellom seg – Schweigaard tok Stortinget og Stang regjeringen. I den tid Stortinget var samlet, kunne de sees vandrende på Karl Johan, fra Stortinget til Universitetet og tilbake. Stang hadde ikke adgang til Stortingets forhandlinger hvor Schweigaard var den suverene, men på Karl Johan gikk regjering og Storting arm i arm. – Stang var den av de to som viste størst politisk smidighet, men også han stivnet til i møtet med Johan Sverdrups ekspanderende venstreopposisjon. Schweigaard døde før den avgjørende konfrontasjon om «det Stangske System». Stang, derimot, gikk i graven med embetsmannsstaten. Sverdrup fulgte Stangs båre fra Trefoldighetskirken til Vår Frelsers Gravlund i juni 1884, få dager før han selv overtok statsroret.

Schweigaard hadde tatt sin juridiske embetseksamen i 1831, med Stang som sin lærer. I de neste år skrev Schweigaard sine to grunnleggende ideologiske studier som introduserte den nye nyttefilosofi, «utilitarismen». Den ene, «De la philosophie allemande», var utformet etter en samtale med Heinrich Heine i Paris og publisert i tidsskriftet La France Litteraire i 1835.12 Den haddde karakter av et nyttefilosofisk oppgjør med tysk idealisme fra Kant til Hegel, og var formet som en nordmanns advarsel til franskmennene om tysk filosofis farer og fristelser. Schweigaard hadde på sin dannelsesreise vært i Berlin før han kom til Paris: «Den tyske Filosofi har gjort meget Ondt, den har ført mange gode Aander vild; det er paa Tide at gjøre det af med den.»13 Mot idealismens «tomme Spekulation» stilte Schweigaard «Erfaringens Methode». – I den andre avhandlingen, «Betragtninger over Retsvidenskabens nærværende Tilstand i Tydskland», avviste Schweigaard naturretten, den rettslige idealisme, som en konstruksjon av «vilkaarlig dannede Skyggebilleder». Det finnes ingen annen rett enn den positive, lovskapte rett. Rett er lik lov, og «al Lov» er «et menneskeligt Værk». Schweigaard introduserte nyttetenkningen, utilitarismen, i jussen: den lovformel er den rette som gir flest «Atomer af Nytte».14

1830-tallet brakte frem nyttetenkningen innen juss, politikk og samfunnsledelse. Grunnlaget var en ny vitenskapelig diskurs som forente to trekk: Det ene var forkjærligheten for den praktisk anvendbare vitenskap, det annet et ønske om å utlede generelle lover av empiriske data.15 Nyttetenkningen hadde et utspring i naturvitenskapene, den teknisk-instrumentelle modernisering og dens mål om utvidelse av menneskets herredømme over naturen. Av denne forestilling vokste tanken om å kunne beherske også samfunnslivet. Det ble skapt en ny måte å tenke om politikk og stat på: muligheten for rasjonell samfunnsstyring gjennom en aktivt intervenerende statsmakt med basis i den sosialøkonomiske og statistiske sakkyndighet. Det nyopprettede professorat i «Lovkyndighed, Statsøkonomi og Statistik», som Schweigaard fikk i 1840 ved Wedels mellomkomst, ble en ideologisk nøkkeldisiplin. Jussen ble av Schweigaard lukket mot filosofien og åpnet mot sosialøkonomien og statistikken – rettsfilosofiens prinsipper ble erstattet med statistisk-økonomiske nyttekalkyler.16 Den nye ideologi – en vitenskapelig reformisme – ga plattform for en reformerende styringselite som etablerte seg til dels i opposisjon til det tradisjonelle maktapparat med dets tradisjonelle byråkratiske forvaltere. Ved å forene statsøkonomien og statistikken med jussen grunnla man en særegen tradisjon som gjennom de neste 150 år formet norsk styringsideologi.

Schweigaards maktposisjon berodde på dobbeltrollen som professor og stortingspolitiker: Universitetsprofessoratet ga kulturell kapital, stortingsposisjonen inngang til det politiske apparat. Schweigaard var den fremste lovgivningspolitiker i sin tid, og fra 1845 var han på Stortinget i alle år formann for den viktige næringskomiteen. Fra Stortinget bedrev Schweigaard sin lovgivningsreformisme ut fra den samme moderniseringsstrategi som styrte Stangs virke fra regjeringsposisjon. Det var likevel en periodisk maktutøvelse all den tid Stortinget frem til de årlige storting fra 1869 bare møttes tre måneder hvert tredje år. Mer kontinuerlige var de mange kommisjoner som Schweigaard ledet. Men Schweigaards sentrale posisjon var professoratet. Fra Universitetets kateter øvde Schweigaard en kontinuerlig innflytelse. Under hans kateter satt elitens sønner, den nye elite, og hørte hans forelesninger i juss, statistikk og sosialøkonomi. Sosialøkonomien var for Schweigaard hovedsaken: den var «Gjenstand for en ivrig, stadig videregaaende, […] aldri hvilende Granskning, hvis Resultater jeg tør være forvisset om have afspejlet sig hos de videre komne og mere udholdende af mine Tilhørere».17

Den lære Schweigaard doserte, var den økonomiske liberalisme. Ifølge en utbredt forestilling i tidens europeiske idéliv ville det si laissez-faire-liberalisme med selvregulerende marked, privat initiativ og passiv stat. Schweigaards egenartede grep var å forene den økonomiske liberalisme med Stangs forestilling om «kraftig Statsstyrelse» og statlig initiativ. Resultatet ble den norske planliberalisme: ideologien om en kapitalistisk markedsøkonomi med staten i en fremskutt, intervenerende rolle. Schweigaard markerte front mot «den engelske Skole» med dens lære om den passive, ikke-intervenerende stat. Forestillingen om «at Kræfterne overladte til sig selv finde sin fordelagtigste Anvendelse», kan ikke være styrende for «den virkelige Statspraxis»: «Forkastes altsaa Non-Interventionens Princip som øverste Grundsetning i den politiske økonomi, saa bliver der Plads for en fra Samfundsvillien udgaaende Paavirkning ogsaa i økonomiske Anliggender».18 Den «virkelige Statspraxis» var underlagt også andre normer enn de som fulgte av forestillingen om privat nyttekalkulasjon. «Vækkelse af de produktive Kræfter» og «Nationalrigdommens Forøgelse», altså økonomisk vekst, var et viktig mål for samfunnsøkonomien, men viktigst var, forkynte Schweigaard for sine studenter i 1847, at en fremmet det «moralske Fremskridt», «Sædeligheden», «de politiske og retlige Institutioners Fuldkommenhed».19

Den samme statlig lutrede liberalisme forfektet Frederik Stang i sitt store bokmanuskript om Statsøconomie, som han døde fra nesten 40 år senere. Et folks kulturelle utviklingsnivå viste seg i dets evne til å «samvirke til offentlige Formaal». For å fange liberalismens høyeste samfunnsmål grep Stang til vendinger som «edel Communisme», og stilte spørsmålet om «det Punkt, hvor det voxende Fællesskab ophører at være en Fordeel»: «Kun saa længe, men ogsaa ganske vist saa længe, er Fremskridtet i Fællesbefindelse, Fællesvirksomhed velgjørende, som de svare til Fremskritterne i Almeenaand.»20 Liberalismens norske ideologer advarte mot den rendyrkede frikapitalisme. Staten måtte regulere og derved diskriminere mellom ulike økonomiske krefter ut fra det overordnede hensyn om å skape et godt samfunn – og moralske fremskritt.

Stang og Schweigaard kom til makten med et egenartet verdikonservativt program for et moderne kapitalistisk Norge – og de realiserte det, langt på vei. Kapitalismen var for dem også et dannelsesprosjekt. Det kollektive, og det statlige som det kollektives uttrykk, hadde i dette prosjekt en langt mer fremtredende plass enn det tidens liberale ideologi tilsa. Samfunnet som det gode fellesskap lot seg ikke liberalistisk realisere bare via markedets konkurranse, men krevde ifølge embetsmannsstatens strateger styring via politikkens synlige hånd og via samfunnsinstitusjonenes «Sædelighed». Stang og Schweigaard forfektet en planliberalisme.21

1814-revolusjonen etablerte et skille mellom stat og samfunn i opposisjon til eneveldets sammenfiltring av kongemakt og samfunnsliv. Den statlige makt skulle være begrenset for derved å åpne frie handlingsrom for private samfunnsborgere – ett rom for kommunikativ diskurs (det sivile samfunn) og et annet for strategisk nyttekalkulasjon (markedet). – Den politiske strid har siden 1814 dreid seg om det rette forhold mellom disse tre felt: stat, marked og sivilt samfunn. Dette er modernitetens politiske tema som for Norges del fikk en særskilt utforming gjennom statens fremskutte plass. 1814-staten hadde en uvanlig bred demokratisk basis, som også legitimerte – ga muligheter for å legitimere – en sterk statsmakt. Staten hadde oppslutning i kraft av sin representativitet; den representerte samfunnet. Et nett av tillit og forpliktelse bandt samfunn til stat og stat til samfunn. Denne nærhet bidro i sin tur til å utviske det skille mellom stat og samfunn som var et kjennetegn ved det nye borgerlig-liberale system ifølge tidens ideologi. Det var denne gjensidige forsterkning mellom stat og samfunn som ble tematisert i Schweigaards og Stangs studier: en stat som var sterk derved at den sprang ut av et sterkt samfunn, kunne gjennom sin intervensjon frembringe et sterkere samfunn.

Om Stang har det vært sagt at han var lite affisert av ideer – den «manglende sans for idéer», «den svake idé-bundethet som karakteriserer hans politiske tenkning».22 Det var snarere motsatt: Stangs virke i det offentlige var rammet inn av teori, av ideer om stat og samfunn. Det er en sammenheng mellom den misvisende fremstilling av Stang som ideolog, den utilstrekkelige identifisering av Stang som nasjonal strateg og den mangelfulle analyse av statens plass i embetsmannsstaten som moderniseringsregime. Øystein Sørensen har dokumentert det fruktbare i å tolke Schweigaard som reformpolitiker i et tilsvarende ideologisk perspektiv.23 Stang og Schweigaard var handlingsideologer – bærere av politisk virksom ideologi.

Nå kan en ikke slutte fra programmatiske uttalelser til politisk handling; politiske ytringer kan også ha karakter av mystifiserende ideologi. I Stang og Schweigaards tilfelle var det imidlertid slik at deres handlinger, deres reformpolitikk, fikk mening ut fra deres ideologi. Stang og Schweigaard realiserte en form for skapende politikk i opposisjon til de etablertes rutinepolitikk. De skapte en ny diskurs om stat og samfunn, eller rettere sagt: de formidlet en ny tids tenkemåte med en nasjonal tillempning som ga ideologien en usedvanlig virksom kraft. Stangs og Schweigaards ideer var i samklang med en sentral forestilling ved fremveksten av det moderne: Samfunnsutviklingen er ikke gitt én gang for alle i kraft av en naturlig ordning eller et guddommelig arrangement. Samfunnet utvikler seg, og den utvikling kan formes av samfunnssubjektene, individuelt eller kollektivt, med viten og vilje. – Stang og Schweigaard utøvde sitt systemtransformerende lederskap gjennom et bemerkelsesverdig vekselspill mellom kunnskap og makt, mellom teori og praksis.

Embetsmannsstaten ble, skrev Jens Arup Seip med sitt generøse revolusjonsbegrep, etablert gjennom to «revolusjoner»: den første i 1814 var politisk, den skapte en ny stat; den andre, tyve år senere, var «ideologisk», den ga plattform for en politisk elite.24 En tredje «revolusjon» må føyes til: den romantiske, på 1830- og 1840-tallet. Embetsmannsstaten ble formet i brytning mellom disse tre «revolusjoner» og deres idémotiver: 1814-revolusjonen med motivet om en demokratisk rettsstat, de to øvrige med motivene om instrumentell nytte og om etisk-ekspressiv identitetsdannelse. Det moderne gjennombrudd, som i sin brede sosiologiske forstand er festet til embetsmannsstatens storhetstid under Stang og Schweigaard, fikk sitt preg gjennom disse tre motivenes spenningsfylte konstellasjon. Denne konstellasjon følger modernitetens norske historie utover embetsmannsstatens epoke, gjennom venstrestaten og arbeiderpartis taten og frem til den postmoderne samfunnssituasjon.

Embetsmannsstaten var et kunnskapsregime – en forening av makt, kunnskap og verdi. Moderniseringen av Norge er historien om skiftende kunnskapsregimer, formet ved en varierende konstellasjon av makt, kunnskap og verdi. Den kan belyses fra ulike synsvinkler: kunnskap for hvem?, kunnskap om hva?, kunnskap for hva?25 Politikk er en strid om makt – dens erobring og dens utøvelse, festet til posisjoner i et institusjonelt apparat. I noen tilfeller erobrer en makten for å forsvare truede posisjoner, i andre fordi ens liv er innfelt i maktens administrasjon. Men det finnes også situasjoner der makten søkes av mennesker som har en innsikt, en kunnskap, om det samfunn som er, forent med en visjon av et samfunn som kan bli. 1840-tallets Norge var et slikt tilfelle.

Tungt lastet med ideologisk kunnskap om stat, samfunn og vitenskap erobret Stang og Schweigaard de sentrale posisjoner i maktens apparat. De fusjonerte makt, kunnskap og verdi i et nytt reformregime, et kunnskapsregime, med basis i juss og samfunnsvitenskap. I kapitalismens gjennombruddsfase formulerte disse to handlingsideologene en ny styringsideologi med en sterk, reformativ statsmakt: Stangs demokratiske elitisme legitimerte den ledende regjeringsmakt, Schweigaards vitenskapelige reformisme det aktive byråkrati. Embetsmannsstatens samfunnsomformning var en villet og styrt prosess.

Aschehoug og Broch. – Til professorpolitikernes regime hørte også Torkel H. Aschehoug (f. 1822) og Ole Jacob Broch (f. 1818). Aschehoug, en av Schweigaards elever, hadde tatt sin juridiske embetseksamen i 1844 og var i 1846 blitt universitetsstipendiat i Schweigaards styringsvitenskapelige treenighet: juss, sosialøkonomi og statistikk. Bortsett fra noen år i Finansdepartementet (1849–1852) tilbrakte Aschehoug hele sitt voksne liv ved Det Kgl. Frederiks: fra 1852 som lektor i lovkyndighet, fra 1862 som professor, fra 1870 i Schweigaards professorat, fra 1886 til sin død i 1909 i et «rent» sosialøkonomisk professorat.

I 1868 ble Aschehoug valgt inn på Stortinget fra Christiania, og ble sittende der til 1882. Aschehoug, som i mye førte Schweigaards ånd videre, var i løpet av 1860-tallet kommet Stang stadig nærmere. Også på Stortinget skulle Aschehoug fylle Schweigaards plass i en tid da «det Stangske System» kom under tiltakende press. Ettertidens bilde av Aschehoug er blitt sterkt farget, til dels misfarget, av hans rolle i embetsmannsstatens siste fase.26

Aschehoug brukte sin professorale autoritet i et kontinuerlig virke for «Almenvellet». Gjennom 1850-tallet var han sekretær (og senere direktør) for Selskabet for Norges Vel. Han satt i styret for «Selskabet for Folkeoplysningens Fremme» i de første år etter at det ble opprettet i 1851. – Arbeidet i offentlige kommisjoner, den første var Husmannskommisjonen (1850), ble en del av Aschehougs liv. Fattigkommisjonen (1853) brakte ham sammen med Eilert Sundt, teologen som ble vår første sosiolog; Aschehoug og Sundt gikk i bresjen for en empirisk orientert samfunnsforskning. Aschehoug så i kommisjonene et instrument for statsforvaltningen til å få sikker kunnskap, også om lovgivningens faktiske virkning på de sosiale forhold. Ved å forene vitenskapelig kunnskap med lovreform og statsforvaltning kunne de styrende gis et mer rasjonelt beslutningsgrunnlag: «Administrasjonen og Lovgivningen» kunne bringes «i Harmoni med de Resultater, som de politiske Videnskaber hidtil have udbragt».27 – Den ene akse i Aschehougs intellektuelle liv var vitenskapen som et reformteknokratisk styringsinstrument i Schweigaards ånd: Målet var å utvide det byråkratiske apparats styringskapasitet gjennom samfunnsvitenskapelig modernisering. Denne akse var gjennomgående fra hans dissenterende votum i Husmannskommisjonen til hans monumentale oversyn i firebindsverket om Socialøkonomik (1903–08).

Den annen akse var den rettsliberale: jussen som den vitenskapelige legitimering av individets frihet overfor statsmakten. Denne akse var også gjennomgående fra hans første studie, Indledning til den norske Retsvidenskab (1845), via de rettsfilosofiske forelesninger på 1850- og 60-tallet til hans monumentale juridiske hovedverk i tre bind om Norges nuværende Statsforfatning (1875–85). Aschehougs tema var den moderne, demokratiske lære om «Statens ubegrænsede Magt og Ret» og den suverene «Samfunnsvillie». Selv om «Individet i en vis Forstand er ganske afhængigt af Samfundet», så skal intet individ «behandles blot som Middel for Samfundets Interesse»: «Individet er […] ikke retløst ligeoverfor Staten. Det har et naturligt Frihedsomraade, hvori denne ikke tør gjøre Indgreb, og af de Rettigheder, det lovligen har erhvervet, er der i alt Fald mange, som ikke vilkaarligen bør kunde fratages det.»28 Individets rettigheter, som var gitt ved 1814-revolusjonen, var beskyttet ved Høyesteretts myndighet til å prøve Stortingets beslutninger mot Grunnlovens bestemmelser. Allerede tidlig på 1860-tallet hadde Aschehoug fastslått at den norske Høyesterett hadde en slik rettsliberal kompetanse også i forhold til et demokratisk folkeflertall.29

Denne dobbelthet i Aschehougs ideologi ble karakteristisk for norsk juss etter Aschehoug: på den ene side en styringsjuss som ble sterkt påvirket av samfunnsvitenskapelig, særlig sosialøkonomisk, nyttetenkning, og på den annen side en rettighetsjuss som var forankret i rettsliberale forestillinger om individets frihet.

Ole Jacob Broch var til forskjell fra Stang, Schweigaard og Aschehoug ikke jurist, men realist. Hans felt var anvendt matematikk, matematisk fysikk og mekanikk. Hans disputas i 1847 var den første på norsk; året etter ble han universitetslektor i matematikk og fra 1858 professor.30 Broch var en markant talsmann for det realistiske dannelsessyn som Schweigaard hadde gått i spissen for ved sin ideologiske revolusjon på 1830-tallet. Broch videreførte Schweigaards linje ved å stille seg i spissen for flere sentrale utdanningsreformer: Nissens «Latin- og Realskole» (1843, i samarbeid med Hartvig Nissen), en egen matematisknaturvitenskapelig embetseksamen ved Universitetet (1851) og utskillelsen av Det matematisk-naturvitenskapelige fakultet fra Det filosofiske fakultet (1860), med Broch som første dekanus.

Brochs offentlige virke falt sammen med gjennombruddet for den industrielle kapitalisme. Broch hørte til den norske avantgarden for det nye, teknisk-realistiske tenkesett. Broch brukte sin vitenskapelige kompetanse, sin matematiske kunnskap, til den kommunikative modernisering: å skape en kommunikativ infrastruktur for den nye, kapitalistiske samfunnsøkonomi. Hovedtyngden av Brochs reformative samfunnsvirke falt i 1850-og 1860-årene: Broch grunnla forsikringsselskapet Gjensidige i 1847 og sto i dets ledelse i mer enn 40 år; han utformet planen for det norske telegrafanlegg med den første telegraflinje mellom Christiania og Drammen i 1854, med opprettelsen av Teledirektoratet året etter; han var en av arkitektene bak Norsk Hoved-Jernbane, den første norske jernbane fra Christiania til Eidsvold, åpnet i 1854, med Broch som generaldirektør (til 1868); han tok sammen med Aschehoug initiativ til opprettelsen av Den norske Creditbank i 1857 og var gjennom en årrekke dens direktør.

Brochs vei i inn i de politiske institusjoner fulgte et kjent mønster: først inn i hovedstadens kommunestyre (1857), deretter på Stortinget i 1862, med gjenvalg i 1865 og 1868. Ved 1868-valget var tre av de fire stortingsrepresentantene fra hovedstaden professorer (Aschehoug, Broch og Schweigaard). I 1869 ble han kallet til Stangs regjering, men motsetninger til Stang førte ham ut av regjeringen tre år senere. Broch søkte, uten å lykkes, å skape et politisk sentrum mellom det gamle embetmannsstyre rundt Stang og den nye venstrekoalisjon rundt Sverdrup. Siste del av hans liv – Broch døde i Paris i 1889 – var viet et politisk-vitenskapelig reformprosjekt på internasjonalt nivå.

Welhaven og Monrad. – Samfunnet var for embetsmannsstatens ideologer et dannelsesprosjekt, formet ved en kontinuerlig brytning mellom to dannelsesideer: opplysningstidens instrumentelle nyttetenkning og romantikkens etisk-ekspressive idealisme. Brytningen kom til uttrykk i det offentlige rom: i den nye litterærtpolitiske offentlighet av foredrag, artikler og bøker, og dessuten fra Universitetets kateter og fra Stortingets talerstol. Denne brytning gikk tvers igjennom den toneangivende Intelligenskrets: Schweigaard sto på den ene side, Welhaven på den annen.

Det var «opkommet en Hastighedsillusion», skrev Welhaven på 1850-tallet, i embetsmannsstatens store reformtid, «en rasktsvingende Tidsmaaler, der uvilkaarligt anlægges i alle Sphærer af Menneskenaturens Virken». Welhaven kontrasterte «den ytre Kulturs Fremskridt mod den indre Forædlings», de «ilfærdige og blendende Forstandstriumpher mod Selvprøvelsens og Selverkjendelsens Fremgang».31

Formens «Luttrelse» var for Welhaven sinnbildet på dannelse. Mennesket er ikke fra naturens side hva det skal være. Det kan derfor ikke bare utvikle det som allerede er til stede – det må dannes, få del i fornuftens almenhet, lære seg abstraksjonens rensende kraft. «Det blev mig en Livsopgave, der fyldte al min Tragten, idetmindste at arbeide paa Forberedelserne til en bedre Almeenaands Dannelse.»32 Utformet som en 31-årings tilbakeblikk – Welhaven tilhørte en krets av menn som ble tidlig voksne – ga det i virkeligheten programmet for hans virke i det offentlige i de neste årtier. I slutten av 1850-årene, mer enn tyve år etter Schweigaards analytiske kamprop for «Sondringens Aand», minnet Welhaven studentene om «Helhedens Aand». Universitetet skal, fremholdt Welhaven med en tanke hentet fra den tyske idealisme Schweigaard hadde søkt å bannlyse, lede «fra Spredningen og Sondringen til Anskuelse af det Enhedsliv, der besjeler og forklarer al Virkelighed, og for hvilket ikke Naturmangfoldigheden, men Selvbevidsthedens indre Væsen er det samlende Speil». «Intet Fremskridt, ingen nyerhvervet Sum af Erkjendelser» kunne eliminere betydningen av «den klassiske Menneskedannelses Idealitet». Dannelse i denne forstand skulle hindre at menneskelivet ble «Stykkeverk».33

Johan Sebastian Welhaven (f. 1807) fullførte ikke sitt teologiske studium – «Welhaven var ingen eksamenshelt», som det heter i universitetshistorien.34 På 1830-tallet livnærte han seg som poet, kritiker og løsarbeider. I 1839 søkte han et nyopprettet universitetslektorat i filosofi. Welhavens søknad førte til en skarp offentlig strid, og et flertall i Universitetets kollegium anså Welhaven inkompetent og fikk også et flertall i regjeringen med seg. Men Welhaven hadde grev Wedels støtte, og ble utnevnt høsten 1840, kort tid etter at Wedel var død. Welhavens ansettelse ble tatt opp på Stortinget, hvor Ludvig Kristensen Daa foreslo at lektorgasjene burde nedsettes, slik at en ikke lokket «lykkejægere» til lektorpostene.35 I 1846 ble Welhaven forfremmet til professor i filosofi, et embete han innehadde til 1868 da han trakk seg tilbake etter lengre tids sykdom.

Nå var nok Welhaven en langt mer interessant filosof enn det inntrykk stillingsstriden har etterlatt seg og senere historiske fremstillinger har videreformidlet. Ifølge Anathon Aalls lenge autoritative fremstilling av norsk idéhistorie var Welhavens periode «det døde tidsrum». Men uansett hvordan en vurderer hans filosofiske bidrag, hadde Welhaven gjennom flere årtier en betydelig innflytelse på embetsmannsstatens elitegrupper gjennom sine forelesninger til Universitetets «annen-eksamen»: et toårig, obligatorisk studium som var inngangen til selve embetstudiet, og som innbefattet en rekke fag (matematikk, astronomi, naturhistorie, historie, gresk, latin), men først og fremst filosofi. Welhavens forelesninger formidlet det borgerlige samfunns filosofiske selvrefleksjon. Hans etikkforelesninger gjaldt således argumentasjonen for en etikk for individ som for samfunn i samsvar med borgerlighetens ideer om universalisme. Welhaven reflekterte over det borgerlige samfunns etiske problemstillinger i et samfunn som knapt kunne anses som borgerlig i bred sosial forstand – altså en borgerlig refleksjon forut for borgerligheten selv. Om en opererer med reduksjonistiske sosiologiske kategorier, går en lett glipp av et forunderlig trekk ved det norske moderniseringsprosjekt: borgerligheten introdusert av ideologer på offentlig regulativ. Halvor Fosli, som har skrevet en nytenkende studie om Kristianiabohemen, blir slik fanget i sosiologiske kategorier, utformet som en fusjon av forestillinger fra den franske sosiolog Pierre Bourdieu og Venstre-historikeren Ernst Sars; Fosli identifiserer misvisende Venstre-koalisjonen som borgerlighetens avantgarde. Embetsmennene var aristokrater av europeisk karakter, mens «Venstre med sine motkulturelle programpostar og sin universalistiske etikk […] var den historiske agent for borgarleggjeringa». 1884 var ifølge Fosli «Norges borgarlege revolusjon» – og bohemen en umiddelbar refleks av den nye borgerligheten.36 Perioden etter 1884 var, i tråd med Venstre-ideologien fra Sars, en «postkolonial» tid, der «kolonislektene tapa terreng, og dei innfødtes representantar tok meir og meir over både politikken og økonomien og kulturlivet».37 Derved mister Fosli det egenartede ved venstrestaten i forhold til embetsmannsstaten – kombinasjonen av borgerlighet og folkelighet – som markerte kontinuitet og brudd.

Fra midten av 1840-tallet delte Welhaven anvaret for filosofien med Marcus Jacob Monrad (f. 1816). Monrad, som hadde tatt teologisk embetseksamen i 1840, ble i 1845 universitetslektor i filosofi, og var fra 1851 til sin død i 1897 professor i filosofi. Universitetsposisjonen var Monrads basis, men han omsatte sin intellektuelle kapital til en maktposisjon i den nye politiskkulturelle offentlighet. Monrad var således ifølge Arild Linneberg «1800-tallets mest betydelige norske litteraturkritiker»; det var han «som normerte Wergeland til klassiker og som straks så talentet til Ibsen». Gjennom sin filosofiske estetikk utviklet Monrad «den kunstfilosofien som all ‘dannet’ samtale og skrift om litteratur og kunst seinere har forholdt seg til, bevisst eller ubevisst».38 I tiårene etter 1850 var Monrad «i vort offentlige Liv […] en Magt», het det i 1886 i Dagbladet, og det var en konstatering uten entusiasme. Kulturradikalismens dom over Monrad har siden vært den Jens Thiis i 1930-årene brakte på en formel: Monrads studier om Kunstretninger og Tankeretninger i nyere Tid «forferder ved sitt forbenete, virkelighetsfjerne og ukunstneriske syn», han var «reaksjonens filosofiske og estetiske ordfører».39

Det var Monrad som utarbeidet de filosofiske lærebøkene til «annen-eksamen», som alle kom i en rekke opplag gjennom embetsmannsstatens epoke: Philosophisk Propædeutik (første gang 1849), Psychologie (1850) og Ethik (1851). Men, som Monrad skrev i forordet til Philosophisk Propædeutik, ville også professor Welhaven i sine forelesninger bruke den grunntekst «som det tilfældigvis var faldet i min Lod først at utarbeide».40

Jens Arup Seip skrev om Monrad at han «stod i åpen motsetning til Schweigaard, Welhaven og ‘Intelligenspartiet’. Denne motsetning kom hos Monrad også til uttrykk på det filosofiske plan, og på en egen måte. […] Monrad forlot det synkende skip og gikk ombord i Hegel.» Monrad søkte en havn «i kampen mot den schweigaard’ske retning, som førte sitt angrep mot naturrett og ‘tysk idealisme’ med overveldende kraft».41 Ifølge Seips tidsangivelse var det i året 1842 at Monrad søkte havn i den tyske idealisme. Nå viser det seg at det var det samme året som Welhaven holdt sine første etikk-forelesninger, og det den nytilsatte universitetslektor fra «den schweigaard’ske retning» foredro, var intet mindre enn tysk idealisme. – De to filosofiprofessorer Welhaven og Monrad kunne bruke de samme grunntekster fordi det mellom dem var et filosofisk fellesskap i tysk idealisme. Det var ved denne filosofi de integrerte romantikkens ekspressive «revolusjon» i embetsmannsstatens idéverden.

Forelesningsrekkene til «annen-eksamen» er sentrale kilder til embetsmannsstatens dannelseslære i dens virksomme form. Ikke minst gjelder dette etikk-forelesningene hvor Welhaven og Monrad fulgte det samfunnsdannende motiv, nemlig å utvikle den etiske dømmekraft hos de studenter som skulle sendes ut for å utføre sine plikter i nasjonens embeter. Det perspektiv som gradvis vant frem i disse forelesningene, var det samfunnsetiske – overgangen fra individualetikk til samfunnsetikk, fra «moralitet» til «sedelighet», fra Kant til Hegel. Staten var ifølge Monrads Ethik samfunnets høyeste uttrykk, «den virkelige Sædelighed», «et Forhold, hvor en Fleerhed af Individer selv viser sig som en reel Enhed eller Individualitet, i hvilken den Enkeltes Selvstændighed er opbevaret».42 Samfunnsinstitusjonene var ut fra en etisk synsvinkel kroppsliggjøringer av fellesskapets normer, som den enkelte samfunnsborger kunne anerkjenne – eller ikke anerkjenne – som sine egne.

Monrad var ingenlunde en aparte filosof i systemets periferi, snarere reflekterte hans filosofi embetsmannsstatens sentrale ideologi. Fra sin professorale prosisjon, gjennom forelesninger, foredrag, avisartikler og bøker, øvet Monrad gjennom et halvt hundreår en kontinuerlig innflytelse på samfunnets ideologiske tenkesett. – Monrad ble ifølge Seip alene med sin tyske idealisme. Seips feiltolkning er i tråd med Anathon Aalls og hans summariske henrettelse av Monrad: «Dommen over Monrad og hans gjerning som lærer i filosofi er gjennemgaaende ugunstig. Hans værker har ikke vekket noget filosofisk tankeliv, hans undervisning blev uten nogen frugtbar virkning. Almindelig er det at gi just ham skylden for, at filosofien førte en hensygnende tilværelse i Norge paa en tid da den gav aandslivet sterke og frugtbare tilskyndinger utenlands.»43 Det som ikke fremkommer i Aalls fremstilling av filosofiens historie i Norge, er Aalls eget bidrag til den filosofiske uttørring i Norge etter Monrad. Aall var selv professor i filosofi fra 1908 og ble en bannerfører for den nye ånd som førte filosofien bort fra sin tradisjon og over i den positivistiske vitenskapelighet. I pakt med tidens ånd forlot Aall filosofien til fordel for pedagogisk psykologi og eksperimentalpsykologi. Aalls etterfølger i 1939 var Arne Næss som riktignok ikke var Aalls kandidat; Næss’ positivisme var av et mer moderne slag enn Aalls «gammelpositivisme» (Arne Næss). Det var først med Hans Skjervheim, Næss’ hovedopponent, at det hele ble annerledes: Skjervheims gjenoppdagelse av Kant og Hegel på 1950-tallet førte tilbake også til Monrad, den betydeligste filosof i vår tradisjon.44

Et av Monrads tidligste foredrag bar tittelen «Studenten – Samfunds-Arbeider».45 Embetsstudiet var et samfunnspedagogisk prosjekt, en dannelse for «Statens praktiske Formaal», «til den høieste Dygtighed i Statstjenesten», som Welhaven fortalte sine studenter.46 Welhaven og Monrad formulerte hver på sin måte en etikk med samfunnspraktisk siktemål – en samfunnsdannende institusjonsetikk med «det heles vel» som overordnet dyd. – Mer enn noen annen var det Monrad som ble bærer av dette dannelsesideal i det norske system i siste halvpart av 1800-tallet. Universitetets bidrag til samfunnsdannelsen var egenartet ved sitt feste i prinsippet om akademisk frihet: «Videnskaben er fribaaren, den kan ikke gjøre Slavetjeneste». Som en «videnskabelig Anstalt» kan universitetet kun «tjene Fædrelandet derved at det tjener Videnskaben»: «Videnskaben kan overhodet slet Intet udrette, uden den faaer Lov at gaae sin egen Gang og forfølge sine egne Formaal, uden at behøve for hvert Skridt at see sig om, og spørge, om dette ogsaa kan bidrage til at bringe Noget i Pungen.»47 Vitenskapens oppgave går utover den å spille rollen som «‘sagkyndig Consulent’ for det økonomiske og politiske Liv». Monrad avviste ikke ideen om Universitetet som en nyttig institusjon, men det var en nytte av en formidlet orden. Størst nytte «for Samfundet som for den Enkelte» ville vitenskapen bringe om den var hevet over alle «Nyttigheds-Hensyn»:48 «skal Videnskaben og Universitetet isandhed være Nationen til Gavn og Glæde, sa maa man fremfor Alt lade Videnskaben være Videnskab og Universitetet Universitet.»49

I Monrads modell sto Det filosofiske fakultet øverst, med filosofien som den ypperste disiplin. Denne universitetsmodell institusjonaliserte en grunntanke i tradisjonen fra Platon til Hegel, nemlig filosofien som vitenskapens høyeste uttrykk. Det var denne enhet som ble oppløst i løpet av 1800-tallet. I denne prosess gikk Norge foran for så vidt som en i 1860 uten forbilder splittet Det filosofiske fakultet i to – i et historisk-filosofisk og et matematisknaturvitenskapelig fakultet. Universitetets Akademiske Kollegium hadde, anført av Monrad, gått imot oppslittingen. Monrad fryktet at den manglende indre forbindelse mellom fagene ville føre til at universitetet smuldret opp som intellektuell institusjon, som en «Universitas literaria, en altomfattende Eenhed af den menneskelige Videnskabs forskjellige Grene», og i stedet ble en rekke høyere spesialskoler – en lektorskole, en presteskole, en advokatskole og en doktorskole.50 Mot Monrad sto Schweigaard som i denne sak hadde en sterkere posisjon i den politiske institusjon enn i den akademiske. Regjeringens forslag om fakultetsdeling, som sammenfalt med Schweigaards, ble vedtatt av Stortinget, uten debatt, mot én stemme.51

Schweigaards første offentlige innlegg var en kritikk av den klassiske dannelsestradisjon. Den sto for Schweigaard «som et Skyggebillede af en svunden Tid».52 De «realistiske» fag med relasjon til den praktiske livsverden, de nye naturvitenskaper, i tillegg til moderne språk og litteratur, måtte erstatte de klassiske dannelsesfag. Schweigaards artikkel foregrep de nytte-ideologiske programarbeider som kom i årene som fulgte. I disse erklærte Schweigaard krig mot den tyske idealisme, som hadde gitt filosofisk legitimitet til den klassiske dannelsestradisjon. Schweigaards prosjekt var å gi dannelsen en ny basis i nytte-ideologien. Deri lå Schweigaards «ideologiske revolusjon». – Schweigaard fikk umiddelbart et tilsvar – fra Frederik Stang. Også Stang var en dannelsesreformist – han ville modernisere skolen med nye, tidsmessige fag. Men Stang stilte seg kritisk til koblingen av reformprosjektet til nytte-ideologien. Schweigaards nytteforankrede dannelsessyn manglet en helhetsintegrasjon som en etter Stangs syn fikk ved de klassiske fag. Deres betydning kunne ikke reduseres til den instrumentelle «Nytte af Sprogstudium». Også språkstudiet var en del av historien som et hele, «Culturhistorien», «det er Opfattelsen af Sprog som et Heelt med al den Individualitet der tilkommer det som saadant, det er den Omstændighed, at man gjennem et Sprog tilegner sig en heel Folkeindividualitet som Noget Virkeligt og interessant Virkeligt, der gjør Sprogstudiet tiltrækkende og lærerigt».53

Polemikken mellom Schweigaard og Stang fikk sin fortsettelse noen år senere i duellen mellom Frederik Moltke Bugge og Herman Foss, der Bugge videreførte Stangs syn og Foss Schweigaards, med en påfølgende kontrovers der Schweigaard igjen meldte seg, nå med skarpe utfall mot Bugge.54 Bugges posisjon er interessant fordi hans argumentasjon for de klassiske fag og deres dannelsesfunksjon ingenlunde var et forsvar for det gamle samfunn mot det nye. Hans skepsis til Schweigaards nyttetenkning var forent med en åpenhet overfor samtidens radikale ideer. Det var Bugge som skjønte Schopenhauers storhet; i 1839 vant Schopenhauer, som på den tiden var ukjent og oversett i Tyskland, gullmedaljen for den prisoppgaven som var utlyst av Det Kgl. Norske Videnskabers Selskab i Trondhjem, hvor Bugge var preses.55 Det var Bugge som «oppdaget» Ivar Aasen og sørget for at han fikk en finansiell basis for sitt virke.56 Og de to personene som mer enn noen andre skulle forme norsk skolereform fra slutten av 1840-tallet – Ole Vig og Hartvig Nissen – sto i gjeld til Bugge: husmannssønnen Ole Vig ble hjulpet videre av rektor Bugge, og Hartvig Nissen var Bugges elev i enhver forstand.57 Frederik Moltke Bugge, som var rektor ved Katedralskolen i Trondhjem 1834–51,58 ble en av embetsmannsstatens integrative ideologer som bidro til å forme det dannelseskompromiss som ble et karakteristisk trekk ved venstrestatens regime.

Den første og eneste offentlige polemikk mellom Schweigaard og Stang, som skulle bli embetsmannsstatens fremste styringsstrateger, var altså en dannelsesstrid. Embetsmannseliten var en styringselite som også var en dannelseselite; en juridiskøkonomisk styringsideologi ble forent med en samfunnsetisk dannelseslære. Den institusjonelle løsning som vant frem i universitetsstriden i 1860, var et tidens tegn i tråd med de nye naturvitenskapers økte betydning og gjennomslag i den alminnelige bevissthet. Universitetsreformen kan sammenstilles med den store skolereformen som ble vedtatt samme år, anført av Hartvig Nissen. Også den innvarslet den nye tid med realfagene i en mer fremskutt posisjon. Embetsmannseliten slo sprekker som dannelseselite. En reformativ fløy innen embetsmannseliten med Nissen i spissen inngikk i koalisjon med folkedannelsens grupper og ble den bærende koalisjon for det pedagogiske reformprosjekt utover embetsmannsstaten og inn i den neste politiske tid.

2
EN STYRINGSIDEOLOGI TAR FORM

Embetsmennene var landets elite, en meget liten elite, som utgjorde en jevnt minkende del av folket. Gjennom hele den epoken som bærer deres navn – «embetsmannsstaten» (1814–1884) – var tallet på embetsmenn omkring 2000; i samme tidsrom ble landets befolkning fordoblet fra knapt én million til knapt to millioner. Embetsmennene var en statsbærende elite ved at de kombinerte kontroll over maktens ressurser med den enhetsskapende integrasjon – maktens nasjonale nettverk som forbandt by med land, sentrum med periferi.

I den nye stat etter 1814 var det tre profesjoner som hadde monopoliserte myndighetsposisjoner: offiserene hadde monopol på den militære myndighet, teologene på den kirkelige og juristene på den administrative. Juristene, som i den første tiden var en noe mindre gruppe enn de to andre, ble etter hvert tallmessig dominerende. I årene frem til 1830 ble det uteksaminert flere jurister enn teologer ved Det Kgl. Frederiks Universitet; etter hvert var økningen så sterk at det ble utdannet flere kandidater ved juridisk enn ved de andre fakultetene til sammen. Mer enn noe annet ble Universitetet i denne epoke en juridisk kaderskole, som utdannet juridiske spesialister, men også, med Sverre Steens formulering, «spesialister i statskunst».1– Juristene fikk gjennom 1800-tallet en voldsom vekst: I 1844 var det 800 jurister, mot 450 prester, i 1864 var tallene 1250 mot 567, i 1895 2000 mot 700.2 Den sterke ekspansjon var forent med kontroll over sentrale posisjoner i det statlige apparat. Juristene var de ledende skikkelser i det norske system gjennom 1800-tallet – de dominerte i regjeringen, i embetsverket, på universitetet og – i lange perioder – på Stortinget, og de gikk foran i utviklingen av en moderne kapitalistisk økonomi. Juristene forente det moderniserende med det nasjonalt integrerende. Det sosialt grunnleggende fenomen som var festet til denne profesjon, var, som Vilhelm Aubert har påpekt, tillit. For at det skulle kunne oppstå et nasjonalt marked med kreditt, kontrakter, lån, kjøp og salg måtte det skapes en ny tillitstruktur mellom personer som ikke hadde prøvet den gjensidige pålitelighet gjennom personlig kontakt i mange år, som i det gamle samfunn. Gjennom jussens normer og regler ble det skapt et institusjonelt arrangement – rettsstaten – som fremmet forutberegnelighet og derved tillit.3

Juristenes tillitsskapende rolle viser til et karakteristisk trekk ved det moderne samfunn: Tilliten til abstrakte ordninger, forvaltet av ulike ekspertgrupper, er en forutsetning for at samfunnslivet overhodet skal fungere. Moderniseringen begynte i Norge som et rettslig-politisk fenomen: den konstitusjonelle revolusjon i 1814. Samfunnet fikk et nytt sentrum i det rettslig etablerte arrangement for politisk viljesdannelse, lovgivning og domspraksis. Dette arrangement var en institusjonalisering av en moderne idé som først filosofene hadde formulert, nemlig at samfunnet kunne bindes sammen ved ordets makt, at samfunnsborgerne gjennom diskusjon og forhandling kunne enes om felles ordninger for fredelig regulering av strid. Makten fikk en ny form – en rettslig kledning. Det var med jussens mellomkomst systemet ble etablert, det var med jussen det ble styrt, og det var med jussen det ble reformert. Embetsmannsstaten var et juridisk kunnskapsregime. Det var dette regimes styringsideologi som på 1830-tallet fikk sin grunnleggende utforming av de to unge menn, som mer enn noen skulle bli embetsmannsstatens strateger.


DEMOKRATISK ELITISME

Den ideologi Frederik Stang utviklet i sine to politisk-rettslige studier på 1830-tallet, forente flere elementer. Det første var det rettsstatlige. 1814-revolusjonen frembrakte en ny statsforfatning, sammenholdt med den forfatning som hadde bestått siden 1660, «i Eet og Alt noget Nyt og fra denne Statsforfatning Forskjelligt», skrev Frederik Stang i sin statsrett. I «det Væsentlige og Constitutive» kunne grunnlovsfedrene «Intet benytte af det forhen hos os Bestaaende»; de omplantet i det norske politiske landskap den borgerlige revolusjons ideer «som i den dannede Deel af Verden, især siden Slutningen af forrige Aarhundrede, havde faaet Indgang og vare blevne mere og mere befæstede i den almindelige Mening». Grunnlovsfedrene måtte bestemme på nytt «selve Statsformens Indretning, Fordelingen af Statsmagternes Functioner, Forholdet mellem dem indbyrdes, Formerne hvori de skulle udøve deres Virksomhed, Garantierne mod Misbrug af deres Myndighed».4

Grunnlovsfedrenes ideologi var den liberale rettsstats:5 læren om maktens deling, som skulle balansere det lovgivende, det utøvende og det dømmende mot hverandre, maktens binding, som skulle skape forutberegnelighet og likebehandling, og maktens begrensning, som skulle sikre et privat handlingsrom for den enkelte, beskyttet mot offentlig intervensjon. Lovene skulle styre, ikke personer. «Institutioner traadte istedenfor Personer,» skrev Camilla Collett, «Vore Fædre havde kun et Hjem; vi har et Fædreland. Vore Fædre var kun Indvaanere; vi er Borgere og Borgerinder.»6 – Denne unge stat fikk sin autoritative fremstilling i Stangs statsrettslige ungdomsverk; staten var knapt tyve, den statsrettslærde noen og tyve.

Det andre ideologiske element var det demokratiske: Den offentlige maktutøvelse skulle være forankret i folket selv. Det var på denne tid ordet «demokrati» for første gang kom i omløp i det norske samfunn. Den norske forfatning var ifølge Stang «democratiskmonarchisk»: «Folkets Magt eller den repræsentativ-democratiske Statsmagt, og den monarchiske». Mellom disse to makter var «den hele Statsmyndighed fordeelt».7 – Systemets dynamikk lå i det demokratiske element. «Vor Statsforfatning» er, skrev Stang, «gjennomgribende democratisk»; derved er også folket blitt demokratisk oppdratt – «et uimodsigeligt Factum, at det demokratiske Element i vor Statsforfatning er langt mere udhævet i Folkets Erkjendelse end det monarchiske».8 Stangs synspunkt samsvarte med de historiske realiteter: den norske forfatning var den mest demokratiske i det samtidige Europa. Det grunnleggende prinsipp var én person – én stemme, utøvd ved frie, hemmelige og periodiske valg. Slik var demokratiet som idé, om enn ikke som politisk realitet. Almen stemmerett for menn kom i Norge i 1898, for kvinner i 1913. – Når Stang argumenterte for statsrådenes adgang til Stortinget, var det også for å befeste forfatningens demokratiske element, «Democratismen»: «Netop i et Land som Norge, bør det være levnet Regjeringen Adgang til aabent at virke paa denne Overbeviisning, paa det Punkt, hvor den skal fuldendes og gaae over til Handling.»9

Det demokratiske element var festet til offentlighetens funksjon med instiftingen av den politiske meningsdannelse i systemets sentrum: «Alle Bestræbelser for at rykke Samfundet fremad, udbedre dets Former eller lykkeliggjøre dets Tilstand […] skulle i Regelen i Folkerepræsentationen underkastes den offentlige Menings Prøve».10 Folkerepresentasjonen, den «debatterende Forsamling», var meningsdannelsens sentrale institusjonelle formidler: «I Folkerepræsentationen er det, at den offentlige Mening skal arbeide sig frem til en bestemt og derhos den fornuftigste Skikkelse, den efter Samfundets Culturtrin er istand til at opnaae.»11

Selv «den liberaleste Statsform» forutsetter, skrev Welhaven på slutten av 1830-tallet, «den Aand, hvoraf den skal belives og uden hvilken den er et Intet».12 Pressen var «Statslivets Inderste», «Centret af vort offentlige Liv», «paa dens Kultur pleier man see Folkets».13 Pressens demokratiske funksjon var den frie meningsdannelse: å omforme «de circulerende Synsmaaders Uddannelse til en fast, offentlig Esprit».14 Det dreide seg om å gi legitimitet til en presse som ikke først og fremst skulle være annonseorgan, men i tråd med grunnlovens bud om trykkefrihet, et organ for det offentlige resonnement. Perspektivet var innrettet «paa Almeenhedens Dannelse og paa Udviklingen af dens sociale Charakter».15 Den meningsdannende offentlighet var samfunnsdannende – en ny sfære for «social Sammennyden».16 «Sprengte ere Politikens Lønkamre,» skrev en observatør i 1824, «Statsanliggenders Grandskning, og Deeltagelsen i disse tilkomme ei længere et eget Laug.» Til den nye tids vokabular hørte ord som «borger», «medborger», «borgeraand», «almenvel» og «almenaand».17

Om den nye offentlighets organer var det fra første stund strid mellom borgernes offentlige meningsmakt og kongens offentlige statsmakt. Avisene var i den første tiden etter 1814 ofte Carl Johans instrumenter, men fikk etter hvert en klarere polemisk brodd mot den statlige øvrighet – publisitet mot autoritet. Det store gjennombrudd for den liberale presse kom på 1840-tallet, med mer enn 40 nye aviser.18

Den nye, argumentative offentlighet med aviser, tidsskrifter, ukeblader o.l. var i prinsippet åpen for enhver; den var demokratisk for så vidt som enhver var meningsberettiget, uansett rang og tittel. Samtidig var det i den begrensede offentlighet fra første stund en spenning mellom dem som kunne mer, «de profesjonelle eksperter», og legfolket. Ekspertkunnskapen ga ingen privilegert posisjon i den argumentative offenlighet – utover det bedre argument. Demokratiet i ideell forstand er paternalistisk for så vidt som det virker – skal virke – oppdragende – ved det bedre argument. Dette argument kan være et trumf i ermet for ekspertene overfor legfolket, men også for legfolket overfor ekspertene, begge underlagt den samme instans: den offentlige meningsdannelse som det bedre arguments domstol.19

Det tredje element i Stangs ideologi gjaldt det politiske lederskap – dets særtrekk i forhold til den byråkratiske embetsledelse. Regjeringspolitikernes virksomhet har, skrev Stang, forfalt til «almindelig Embedsroutine», til «den jevne, routinere Administrationsgang».20 Politikk var for Stang ikke rutine, men initiativ og kamp, som var hyppige ord i hans avhandling. Det manglet en «Kampplads, paa hvilken Folkemeningens Organer kunne mødes med Regjeringens i aaben og ærlig Strid».21 Stangs tankegang var institusjonell: Det trengtes «Indretninger» for «at udvikle og vedligeholde», eventuelt «at bevise» besittelsen av det politiske «Talent», «at lægge nogen Statsmandsdygtighed offentligen for Dagen» – arenaer for å fremme statsmannens egenskaper, «den alsidige Udvikling», «det sikkre og øvede Blik», «Talentets Modenhed».22

Stang ville ha en mer dynamisk politisk ledelse: «vor Regjering har været og er for meget af passiv Natur […] at der overhovedet i det hele Statsliv savnes den kraftige ledende Indflydelse fra Regjeringens Side, der er Betingelse for en alsidig og planmæssig Fremadskriden.»23 Det var gjennom de politiske initiativ samfunnet ble drevet fremover. Politikken var samfunnets motor med regjeringen som politikkens ledende organ. Regjeringen skulle sørge for «at berede Samfundet ethvert med Tidsomstændighederne forenligt Fremskridt til det Bedre».24 Uten regjeringens ledende innflytelse ville staten bli «stationair» og samfunnsutviklingen ustyrt: «de Fremskridt, Samfundet paa Statsstyrelsens Vei skulde gjøre», ville bli «tilfældige og planløse».25 Regjeringen skulle «lede Statsmaskinens Gang», «Initiativet i Regjeringens Haand» var «det allervigtigste Drivhjul i den hele Statsmaskine».26 Det som trengtes, var en «kraftig Statsstyrelse», en «virksom og progressiv Statsstyrelse».27 Stang søkte å forene forestillingen om demokrati med elitens lederskap. Stang og hans krets talte i et land uten adel om et dannelsens aristokrati. Den dyperegående dannelse, «den høiere Indsigt i Samfundsforholdene, uden hvilken Ingen er Statsmand», legitimerte elitens rett til å utgjøre de styrende elementer i samfunnet.

Den unge nasjon manglet etter Stangs syn en ledende elite. Derfor dreide Stangs resonnement seg mindre om å nedkjempe en etablert elite enn om å begrunne en elites legitimitet. Elitens oppgave var å utøve «Statskunst eller Dygtighed som Statsmand, i Ordets høiere Betydning»;28 den skulle virke politiskoppdragende – «at lede og berigtige Almeenopinionen», «at give den den Elevation, uden hvilken den, formeget henvendt paa de materielle og underordnede Interesser, standser Samfundet i dets Fremskridt til virkelig Hæder og Lykke».29 – Stangs program var et politisk system som berodde på «Vexelvirkning» mellom «Folkeopinionen, Folkeomdømmet eller Folkevillien» og «den Indsigt, som Regjeringen indeslutter».30 Siden det dreide seg om «Vexelvirkning», gjaldt det ikke bare elitens oppdragelse av folket, men også den offentlige meningsdannelsens «moralske og intellektuelle Indvirkning» på «Statsraadets Medlemmer».31 Stang ville forene det demokratiske og det elitistiske motiv: «Almeenviljen, luttret og modereret […] skal være den bevægende Kraft i alle Statsorganismens Retninger».32

Stangs ideologi, den demokratiske elitisme, var omstridt i den Intelligenskrets han tilhørte. Stang fikk ideologisk støtte fra Welhaven: «Lyset maa her, som overalt komme ovenfra»;33 også for Welhaven var det tale om et «Vexelforhold» – «Kultur hos Nationens Ledere og Agtelse for Kultur hos Nationen»; alene et slikt forhold kunne gi liv til «Statsformen».34 – Men andre formulerte en mer aristokratisk elitisme, blant dem P.J. Homann, som advarte mot det ekspanderende demokrati som utelukket «endog Aandens Aristokratie».35 Homanns bekymring var ikke den manglende «Vexelvirkning» mellom Storting og regjering, men forfatningens utilstrekkelige garantier mot «Massens Despotie». Den norske forfatning var ifølge Bernhard Dunker, en annen fra samme krets, «et ved demokratiske Institutioner indskrænket Monarchie, […] ikke et ved monarchiske Instituioner modificeret Demokratie».36 Dunker polemiserte i sin studie fra 1845 direkte mot Stangs studie fra 1835, ifølge hvilken det konstitusjonelle monarki ikke skulle «betragtes som en Modification af Enevoldsmonarchiet, men tvertimod som en Modification af den republicanske Statsforfatning».37

Stangs syn på den sterke statsmakt hadde følger også for regjeringens statsrettslige stilling. I dette spørsmål skjedde det en utvikling hos Stang: hans statsrett fra 1833 ble på dette punkt harmonisert med hans lederskapsstudie fra 1835. Ifølge Grunnlovens § 12 skulle Kongen selv velge «et Raad af stemmeberettigede norske Borgere». I sin statsrett fra 1833 hadde Stang med henvisning til Grunnlovens § 21 hevdet at ved utnevnelsen av statsrådets medlemmer «har Kongen de samme Regler at følge som ved Udnævnelsen af andre Embedsmænd».38 Regjeringens medlemmer var ifølge dette syn å anse som embetsmenn på lik linje med «andre Embedsmænd». Men i lederskapstudien to år senere var Stangs syn på dette punkt grunnleggende endret: Regjeringens medlemmer var embetsmenn av en særskilt type – ikke rutinepolitikere, men politikere med dynamisk initiativ.

I 1835-studien hadde Stang gjennomført et rent politisk resonnement. Noen år senere ga han dette nye syn en statsrettslig legitimering. I en betenkning for Justisdepartementet i 1843 hevdet han således «at Valget af et Statsraad, efter Grundlovens egen Synsmåde, er en kongelig Act af anden Art og Beskaffenhed, end den i § 21 nevnte at beskikke Embedsmænd».39 Stang av 1843 gikk i rette med Stang av 1833 som hadde fulgt «en selvdannet Begrebsopfatning, istedetfor Grundlovens». Stangs konklusjon i 1843: «Efter det anførte er altsaa det for Grundlovens § 21 hentede Argument uden al Betydning.» Ved utnevningen av nye statsråder anses det ifølge Stang «for afgjort», «at Kongen confidentielt confererer med de Medlemmer af sit Raad, som han agter at beholde, om de nye Medlemmer, som han vil optage. Og kun herved kan det sande constitutionelle Resultat opnaaes.»

Stangs betenkning ga den styrkede regjeringsmakt en statsrettslig legitimering i dobbelt forstand: For det første ble forestillingen om regjeringen som et organ for skapende politisk handling statsrettslig begrunnet, og for det annet bidro den statsrettslige argumentasjon til å styrke regjeringen i Christiania som et selvstendig maktsentrum. Stangs betenkning legitimerte statsrettslig det som etter hvert ble praksis. Regjeringen fulgte den linje Stang hadde foreslått. Den bestyrket sin maktposisjon ved å bli en selvsupplerende institusjon med to fronter – mot Kongen i Stockholm og mot Stortinget i Christiania.

Men i 1843 var tiden ennå ikke kommet for realiseringen av programmet om en sterk regjeringsmakt og en «kraftig Statsstyrelse». Det var den et par–tre år senere. Som sjef for det nyopprettede Departement for det Indre ble Stang etter kort tid regjeringens sterke mann. Stang ville ha en aktiv regjering for landets reformative modernisering.



VITENSKAPELIG REFORMISME

Den ideologiske revolusjon på 1830-tallet hadde to elementer. Det ene var det positivistiske: en dyptgripende fornyelse av vitenskapen, et «paradigmeskifte», om en vil, der en ut fra empiriske data søkte å utlede generelle lover. Samtidens ord var «positivisme» eller «realisme»; i bakgrunnen ante en Comtes «physique sociale» som hadde kvittet seg med det gamle, teologi og metafysikk. Det annet element var det utilitaristiske: nytten ble løftet frem som et avgjørende kriterium. Det utilitaristiske ga jussen et nytt moment utover det rettsstatlige: den ble et reformerende styringsinstrument. Gjennombruddet for denne nye styringsideologi kom i siste halvpart av 1830-tallet.

Da professor Gregers Fougner Lundh, som hadde hatt ansvar for såvel statsøkonomi som statistikk, døde i 1836, oppsto det strid om hvilket fakultet statsøkonomien og statistikken skulle tilhøre, Filosofisk eller Juridisk fakultet. Juridisk fakultet ble bedt om en betenkning i sakens anledning, og den ble konsipert av Schweigaard. Statistikken var, fremholdt Schweigaard, «efter den senere mere rationale Bearbeidelse […] ophørt at være en Samling af Curiositeter og historiske Antiquiteter og er gaaet ind under de juridisk-oeconomiske Statsvidenskabers Classe». Statistikken var blitt en moderne vitenskap med en nøkkelrolle for det politiske styringssystem, idet den ga «Grundlaget for Staternes organiske og administrative Lovgivning» såvel som «de factiske Data for den anvendte Nationaloeconomie». Statistikken i den nye forstand kunne imøtekomme et «Savn» som var dypt «føleligt», nemlig å gi «en troe Beskrivelse over Tilstande og Institutioner, ikke alene som de nu ere, men ogsaa hvorledes de ere blevne saaledes». En slik beskrivelse av «Resultaterne af Statsvirksomheden» føltes påtrengende for moderniseringspolitikerne – når «der i vore materielle Statsindretninger skal forandres, rettes eller forbedres». Skulle statistikken ha denne funksjon som vitenskapelig styringsdisiplin, som «positiv og tillige national Statsvidenskab», måtte den «fuldstændig incorporeres i den juridiske Encyclopædie» – og ikke kun være «et Accessorium til en historisk eller philologisk Docents Embede».40 Slik talte en 29-åring som ikke var i tvil om den nasjonsbyggende rolle han hadde tiltenkt seg selv – og som regimets sterke mann, grev Wedel, hadde tiltenkt ham.

Det gikk som Schweigaard (og Wedel) ville. Schweigaard fikk ansvaret for undervisningen i statistikk, og tre år senere ble han professor i «Lovkyndighed, Statsøkonomi og Statistik», med Ludvig Kristensen Daa som rival. Det akademiske kollegium hadde ønsket seg også ved denne anledning, som tre år tidligere, Daa i stillingen, men de politiske styrende ville ha Schweigaard. Også denne gang ble utnevnelsen av Schweigaard legitimert ved en betenkning fra Det jurdiske fakultet, konsipert av Schweigaard selv. Hans synspunkter hadde fått en enda sterkere programmatisk tilspissing i nasjonal styringsvitenskapelig retning ved integrasjonen av statsøkonomi og statistikk med jussen: «En oekonomisk Lære, der i den Betydning er norsk, at den kan yde rigtig Veiledning om, hvad der hos os bør rettes og forbedres, og tjene til at lede og befæste Almeenanskuelsen angaaende vore egne oekonomiske og financielle Anliggender og Foranstaltninger, fremkommer først ved en saadan Gjennemarbeidelse af vort Lands oekonomiske Institutioner, at de i deres Grundsætninger, Formaal og Virkninger fremstilles til Beskuelse i Videnskabens Lys.» De statsøkonomiske og statistiske studier forutsatte intim fortrolighet med «Statens organiske Instituter», «det System af retlige Bestemmelser, hvorigjennem Staten er virksom til Befordring af det materielle Velvære».41

Den statistiske vitenskap åpnet nye perspektiver for samfunnsstyringen. Ved bruk av mer systematiske empiriske studier kunne en undersøke lovgivningens faktiske virkninger på ulike samfunnsfelt. Samme år som han ble professor, utga Schweigaard Norges Statistik som dokumenterte de fornyende ambisjoner. Men Schweigaard ble opptatt på annet hold og fikk aldri skrevet det oppfølgende annet bind han hadde planlagt. Det gjorde i stedet kopist M.B. Tvethe, som satt i tabellkontoret i Stangs Indredepartement.42 Tabellkontoret, opprettet som del av Finansdepartementet i 1832, hadde siden 1837 med jevne mellomrom utarbeidet en offisiell nasjonal statistikk. Statistikkens vitenskapeliggjøring i norsk kontekst var i denne periode bundet til to navn: T.H. Aschehoug og Eilert Sundt.43 Aschehougs siktepunkt var gjennom statistikken å utvikle samfunnsvitenskapen som en empirisk disiplin. Statistikken skulle tjene «den sociale Videnskab til Grundlag»:44 «det er fra den engelske Statistik, Statsoekonomerne have hentet de fuldstændigste, sikreste og verdifuldeste Kjensgjerninger, hvorfra deres Theorier ere blevne abstraherede.» Gjennom statistikkens tallfesting kunne en avdekke samfunnslivets regelmessige mønster – skape «Sammenhæng i den hele Udvikling» og finne «Lovene for det menneskelige Samfunds Udvikling». Vitenskapen om samfunnet kunne derved bevege seg fra beskrivelse til årsaksforklaring.

Frederik Stang så i statistikken et nytt styringspolitisk redskap, «aldeles uundværlig til en rigtig Opfatning af Forholdene, og som Følge deraf til en grundig og sikker Behandling af Spørgsmaale, der angaae Næringsveiene, de oekonomiske Forholde, Beskatningsvæsenet og overhoved Udviklingen af Rigets materielle Kræfter saa vel som ogsaa af adskillige andre ikke rent materielle Interesser».45 Stang ville derfor ruste opp det statistiske tabellkontor i Indredepartementet med en ny stilling som fullmektig, tiltenkt statistikeren M.B. Tvethe. På Stortinget fikk Stang støtte fra Schweigaard som i statistikken så det fremste styringsredskap – alle disse tall var «de allerformidableste vaaben i striden om samfundsforholdenes ordning», «de eneste, der skaffede fast jordbund for fremtidige operationer».46 Men Stortingets flertall kunne ikke se nytten av den foreslåtte profesjonalisering av det statistiske arbeid: det måtte kunne «udføres af Underofficerer og duelige Kontorbetjente».47 I 1857 var imidlertid Stortinget kommet på andre tanker.

Fremveksten av den nye vitenskapelighet i studiet av samfunnslivet skapte en forestilling om politikkens vitenskapeliggjøring, nemlig at det var mulig å styre samfunnsviklingen med basis i moderne vitenskap.

Det nye vitenskapelige tenkesett brøt igjennom i løpet av få år, slik Anne-Lise Seip har dokumentert gjennom sammenstillingen av Husmannskommisjonens og Fattigkommisjonens innstillinger (hhv. 1851 og 1854). Aschehoug var medlem av begge kommisjoner. Aschehoug hadde, uten å lykkes, søkt å få inn i Husmannskommisjonen den nye samfunnsvitenskap for derved å gi den frembrytende økonomiske liberalisme vitenskapelig legitimering. Aschehoug utformet i stedet en dissens av prinsipiell art. I Fattigkommisjonen fikk derimot den nye statistiske vitenskap et helt annet gjennomslag; de anførende var Aschehoug og Sundt som med sine empiriske undersøkelser la et nytt grunnlag for politikkutforming. Analysen var «en realisering av det program Aschehoug hadde stillet i Sundt-anmeldelsen om problemløsning på et vitenskapelig grunnlag».48

Aschehoug så et slektskap mellom seg og Sundt. I en omtale av Sundts første sosiologiske arbeid skrev Aschehoug (1851) at samfunnsvitenskapene skulle søke å identifisere «ved hvilke Love de lavere Samfundsklassers Vilkaar, […] bestemmes», og i samfunnsstyringen gjøre bruk av «de herigjennem udfundne Grundsætninger». Samfunnet ble oppfattet på en ny måte. Det var, som Aschehoug skrev i et tilbakeblikk, et resultat hverken av «Tilfældigheder» eller «givne og uforanderlige Omstændigheder», men av «Aarsager». Kom man til kunnskap om dem, «vilde man kunne finde Midler til om ikke at fjerne, saa dog at lette dem».49 – Eilert Sundts siktepunkt var «at faa vide, hvorledes man egentlig skulle rette derpaa». Samfunnsforskeren skulle ikke «gribe umiddelbart ind i forholdene», men nærmest være en premissleverandør for de politiske myndigheter. Gjennom systematisk bruk av statistisk kunnskap ville en «efterhånden få overmåde interessante materialer til kundskab om de laveste klassers forholde. Derved vilde lovgiveren få anledning til at se, hvorledes de love, som have indflydelse på disse forholde […] virke, om heldigt eller ikke, og være istand til at prøve hensigtsmæssige forandringer».50 – Sundt foreslo derfor at myndighetene også på det sosiologiske felt ansatte en sakkyndig person, «til en begyndelse kun en enkelt mand», med «den oppgave ved jevnlig omgang med folket dels på reiser, dels i hjemmet, samt ved benyttelse af den didhørende literatur at skaffe sig indsigt i de lavere samfundsklassers livsforholde».51 Sundt så selv at hans virke ville være nyskapende; han oppfattet seg som en vitenskapelig gründer: «her tænkes på en virksomhed, som skulle fortsættes i årevis og af mand efter mand.»52 Sundt ble den første samfunnsforsker på offentlig stipend.

Aschehoug og Sundt formulerte det jeg vil kalle et program for samfunnsvitenskapen som styringsvitenskap. Innsikten i sosiale sammenhenger, så som fattigdommens sosiale årsaker, bidro til å problematisere samfunnsutviklingen og eventuelt søke å gi den en annen retning. Gjennom den statistiske kunnskap kunne en også få innblikk i hvordan lovgivningen faktisk virket eller ikke virket, og derved gi de styrende et bedre fundert beslutningsgrunnlag. Den nye type vitenskapelig kunnskap åpnet nye muligheter for en samfunnsstyring med en vitenskapelig basis – en vitenskapelig reformisme. Da Eilert Sundt midt på 1850-tallet snakket om «en lykkelig Vending i Tænkemaade og Begreb»,53 var det den nye tidsånd han hadde i tankene, utviklingsoptimismen, en ny tiltro til den vitenskapelig rasjonalitet i dens anvendelse i politikk og samfunnsstyring. Den legitimerte en ny måte å tenke om politikk og stat på – en stat som intervenerte aktivt i samfunnslivet med basis i en ny vitenskapelig sakkyndighet, et reformteknokrati som utfordret det tradisjonelle byråkrati og dets profesjonelle forvaltere.

Eilert Sundt uttrykte sin tids sterke tro på at samfunnsproblemene kunne løses gjennom politisk mobilisering av de nye samfunnsvitenskaper. For Sundt selv, som for andre, bleknet denne tro. Hans sosiologiske studier av folks dagligliv ga ham større innsikt i denne erfaringsverden – og åpnet ham for dens innsikter. Han ble mer reservert overfor en vitenskapelig paternalisme. Når det gjaldt levemåte, «kan ingen være en Andens Veileder, med mindre han befinder sig i samme Stilling i enhver Henseende; men hvor sjelden er ikke det Tilfælde?» Sundt vendte seg ikke mot vitenskapen, men når den kom «i Strid med Slægters ophobede Erfaring», var Sundts konklusjon klar: «Erfaringen er for os – lad Videnskaben gaa sin Kurs.»54 – Sundt utvidet således sin sosiologiske horisont fra et fokus på næringsveiene til moralsosiologi. Sundt selv hadde en drøm om gjennom den sosiologiske statistikk å gi et sammenfattende sosiologisk portrett av folkelivet i Norge. Han etterlot seg et omfattende forfatterskap, men denne drømmen fikk han aldri realisert. Overhodet skulle det gå atskillige tiår, for ikke å si et hundreår, før denne ambisjon ble gjenopptatt på sosiologisk hold. – Sosialstatistikken skjøt imidlertid fart i perioden etter Sundt, men det var en sosialstatistikk som sto det sosialøkonomiske nærmere enn det moralsosiologiske.

Gjennom tre tiår fra 1840 til sin død i 1870 representerte Schweigaard den faglige ambisjon om integrasjon av lovkyndighet, sosialøkonomi og statistikk. Aschehoug, som i 1862 var blitt professor i rettsvitenskap, ble kallet til å besette Schweigaards kombinerte professorat. Mens Aschehoug førte den Schweigaardske arv videre innen sosialøkonomien, var A.N. Kiær Schweigaards statistiske arvtaker. Det statistiske kontor som var opprettet i Indredepartementet i 1867, ble utskilt som Det statistiske Centralbureau i 1876 med Kiær som direktør. Kiær hadde allerede i 1861 startet serien Norges officielle Statistik, fra 1879 kom Statistisk Aarbog, fra 1882 den månedlige utgivelse av Meddelelser fra Det statistiske Centralbureau og fra 1892 Socialstatistiske Undersøgelser. Kiær la stor vekt på statistikkens nyttekarakter. Statistisk Sentralbyrå var en offentlig institusjon som hadde sentralisert kontroll over landets statistiske materiale. Men samtidig betonte Kiær at byrået for å tjene sin hensikt for de offentlige myndigheter som for det private næringsliv måtte holde regjeringen på armlengdes avstand. Tilforlatelig informasjon forutsatte en relativ selvstendighet institusjonelt sett.55 Kiær lanserte «Den repræsentative Undersøgelsesmethode» (1897) som muliggjorde at en kunne utarbeide den offisielle statistikk over en total populasjon ved hjelp av data fra et mindre utvalg. Kiær var medlem av den første parlamentariske Arbeiderkommisjon (1894–99) som skulle fremlegge forslag til lov om invalide- og alderdomsforsikring. I dette arbeidet kom Kiærs statistiske undersøkelser til å spille en nøkkelrolle, og i denne forbindelse utviklet Kiær sin nye statistiske metode: surveys basert på representative utvalg.56 Kiærs metode var bane-brytende og førte til intens debatt i det internasjonale statistiske miljø: Kunne en del erstatte en helhet? Den franske statistikkhistorikeren Alain Desrosières resymerer Kiærs bidrag slik: «Det ser ut til at normene for legitime beskrivelser av sosiale forhold ble fullstendig endret mellom 1895 og 1935 […]» Initierende for denne fundamentale endring var ifølge Desrosières Kiærs nybrottsarbeid.57

Med statistikken vokste det frem et nytt syn på samfunnet – og på menneskene som befolket dette samfunnet. En søkte etter «gjennomsnittsmennesket», som representerte det store flertall og derved anga samfunnets hovedstrøm. Statistikken støtter seg til et begrep om det «normale», som er det som overensstemmer med gjennomsnittet. Det som faller utenom dette normale gjennomsnitt – den lille eliten eller avvikerne («de unormale») – får enten klare seg selv eller gjøres til gjenstand for særskilt behandling. – Statistikken ekspanderte i det norske system samtidig med valgdemokratiet; det er et slektskap mellom de to regulerende forestillinger «gjennomsnittsmennesket» og «flertallsviljen». Samtidig ligger det i den statistiske vitenskap en tanke om demokratiets overflødiggjøring. Ved innsikt i samfunnslivets statistiske lover kan lovgiverens styrende rolle bli overflødig, for det er statistikeren som kan gi de styrende den sikreste innsikt i det som kommer til å skje.

Kiær videreutviklet statistikken som en statlig styringsvitenskap: Gjennom en vitenskapelig systematisert statistikk skulle statsforvaltningen få et så adekvat helhetsbilde av samfunnet som mulig som basis for samfunnsstyring. Statistikken som sentral styringsvitenskap formulerte Kiær sammenfattende i sitt tilbakeblikk ved Statistisk Sentralbyrås 25-årsjubileum: «Den Oversigt over de økonomiske Forhold og Samfundslivet i det Hele, der under mere gjennemsigtige Forhold med større Lethed kan erhverves, tabes mere og mere med Befolkningens Vækst og Produktionens Stigning og Forgrening og kan alene gjenvindes gjennem en planmæssig organiseret Statistik.» Kiær kunne med tilfredshet konstatere at «Statistikens Nytte for Lovgivning og Forvaltning» nå var blitt «almindelig erkjendt». Statistikken ga «en Rettesnor for de Lovgivnings- og Forvaltningsskridt, der skal tages, og kontrollerer tillige deres Virkninger».58 Hvilken betydning en skulle tillegge en slik «Rettesnor», skulle bli omstridt, og uenigheten viste til et kontinuerlig spenningsforhold i det moderne samfunnsstyre.

Kiærs metode var et «pioner-arbeid», sa Petter Jacob Bjerve, som satt i Kiærs direktørstol ved 100-årsjubileet for Statistisk Sentralbyrå. Kiær etablerte en moderne utvalgsmetode, koblet persondata fra ulike kilder og tok i bruk hullkortutstyr, men «full forståing og internasjonalt ry for dette pionérarbeidet fekk han» ifølge Bjerve «først etter siste verdskrig» – i den arbeiderpartistat Bjerve selv bidro til å forme.59 Bjerve hørte til et styringsmiljø som iallfall i en periode antok at vesentlige deler av den tradisjonelle politiske strid ville bli overflødiggjort av en statistisk forankret sosialøkonomi.

